## Pravilnik o mjerama za suzbijanje infekcije Brucellom ovis

### NN 30/2005 (4.3.2005.), Pravilnik o mjerama za suzbijanje infekcije Brucellom ovis

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

536

Na
temelju članka 41. stavka 6. Zakona o veterinarstvu (»Narodne novine«, broj
70/97., 105/01. i 172/03.), ministar po­ljo­privrede, šumarstva i vodnoga
gospodarstva donosi

## PRAVILNIK

### o mjerama za suzbijanje infekcije *Brucellom* *ovis*

Članak
1.

Ovim se
Pravilnikom propisuju mjere za suzbijanje infekcije *Brucellom ovis.*

Definicije

Članak
2.

U ovom
Pravilniku pojedini pojmovi imaju sljedeće zna­če­nje:

1.*»Stado«* – životinja ili skupina životinja držanih na gospodarstvu, a ako se
na gospodarstvu odvojeno drži više od jednoga stada, smatra se da sve odvojene
skupine životinja imaju isti zdrav­stveni status.

2.*»Gospodarstvo«* – svako dvorište ili objekt u kojemu životinje povremeno ili
trajno borave i/ili se uzgajaju ili prostor u/na kojemu se postupa sa
životinjama.

Sumnja na infekciju *Brucellom ovis*

Članak 3.

U slučaju sumnje na infekciju *Brucellom ovis*
nadležni veterinarski inspektor mora narediti:

– popisivanje svih prijemljivih životinja na
gospodarstvu,

– uzimanje i slanje uzoraka u svrhu laboratorijskog
pretraživanja svih ovnova, kako bi se potvrdilo ili isključilo prisustvo
bolesti,

– odvojeno držanje ovnova na gospodarstvu,

– zabranu prometa prijemljivim životinjama s
gospodarstva i

– zabranu uvođenja na gospodarstvo prijemljivih životinja.

Nadležni veterinarski inspektor nadzire provedbu
mjera iz stavka 1. ovoga članka, dok se sumnja na infekciju *Brucellom ovis*
službeno ne isključi.

Status gospodarstva

Članak
4.

1)
Gospodarstvo dobiva status zaraženog *Brucellom ovis* ako je infekcija *Brucellom
ovis* u stadu potvrđena službenim testom iz Dodatka ovoga Pravilnika.

2) Ako
je infekcija *Brucellom ovis* potvrđena u bilo koje životinje u stadu
cijelo se stado smatra zaraženim.

SluŽbeno potvrĐena pojava infekcije *Brucellom ovis*
u stadu

Članak 5.

Ako je infekcija *Brucellom ovis* službeno potvrđena
na gospodarstvu, nadležni veterinarski inspektor naređuje sljedeće mjere:

a) označavanje i popis svih prijemljivih životinja u
stadu u kojem je službeno potvrđena infekcija *Brucellom ovis*,

b) upućivanje na klanje ili kastraciju svih ovnova u
kojih je potvrđena infekcija *Brucellom ovis,* s tim da kastrirani ovnovi,
nakon oporavka, mogu biti vraćeni u stado,

c) zabranu stavljanja u promet, osim upućivanja na
klanje, svih ostalih prijemljivih životinja iz stada u kojem je potvrđena
infekcija *Brucellom ovis*,

d) zabranu uvođenja prijemljivih životinja na zaraženo
gospodarstvo,

e) dezinfekciju objekta i prostora u kojem su
boravile zaražene životinje te predmeta s kojima je zaraženo stado bilo u
kontaktu, prije njihove ponovne uporabe,

f) ovnovi iz zaraženog stada koji su polučili
negativne rezultate pretraživanjem na infekciju *Brucellom ovis*, moraju
još jednom biti pretraženi u razdoblju od 30 do 60 dana nakon prvog pretraživanja,

g) odvojeno držanje ovnova koji su prvim testiranjem
polu­čili negativne rezultate od drugih životinja prijemljivih na infekciju *Brucellom
ovis*, a do dobivanja rezultata pretraživanja iz točke f) ovoga stavka,

h) epidemiološko istraživanje u okviru kojega moraju
biti prikupljeni najmanje sljedeći podaci:

– broj životinja u stadu,

– kretanje životinja s/na gospodarstvo u posljednjih
6 mjeseci,

– kada su primjećeni prvi znakovi bolesti,

– mogući izvori zaraze na zaraženom gospodarstvu,

– popis drugih gospodarstava na kojima se drže životinje
koje su mogle biti zaražene iz istoga/istih izvora,

i) dvokratno pretraživanje u razmaku od 30 do 60
dana, u skladu s Dodatkom ovoga Pravilnika, svih ovnova na
gospodarstvu/gospodarstvima koja su epidemiološki povezana sa zaraženim
gospodarstvom.

Prestanak bolesti

Članak
6.

Smatra
se da je infekcija *Brucellom ovis* na zaraženom gospodarstvu prestala
nakon što su provedene sve mjere iz članka 5. ovoga Pravilnika.

Stavljanje u promet Životinja
iz zaraŽenog stada

Članak 7.

1) Nekastrirani ovnovi koji potječu iz stada sa
gospodarstva koje je bilo zaraženo mogu biti stavljeni u promet za rasplod
nakon isteka 12 mjeseci od provedbe svih naređenih mjera iz članka 5. ovoga
Pravilnika, s tim da 30 dana prije stavljanja u promet moraju biti serološki
pretraženi u skladu s Dodatkom ovoga Pravilnika, s negativnim rezultatom.

2) Druge prijemljive životinje za rasplod koje
potječu iz stada sa gospodarstva koje je bilo zaraženo, osim ovnova, mogu biti
stavljene u promet za rasplod nakon dvokratnog serološkog pretraživanja u
razmaku od 30 do 60 dana, u skladu s Dodatkom ovoga Pravilnika, s negativnim
rezultatom, s tim da drugo pretraživanje mora biti provedeno najranije 15 dana
prije stavljanja u promet.

UvoĐenje Životinja za
rasplod u stado

Članak 8.

Ovnovi za rasplod mogu biti uvedeni u stado ako:

a) dolaze s gospodarstva na kojem infekcija *Brucellom
ovis* nije dijagnosticirana u posljednjih 12 mjeseci,

b) su kontinuirano držani na istom gospodarstvu 60
dana prije utovara,

c) su najranije 30 dana prije utovara biti serološki
pretraženi, u skladu s Dodatkom ovoga Pravilnika, s negativnim rezultatom.

Pripust ovaca

Članak
9.

U svrhu
sprječavanja širenja infekcije *Brucellom ovis* prepo­ruča se provedba
umjetnoga osjemenjivanja ovaca, a prirod­ni je pripust dopušten samo rasplodnim
ovnovima slobodnim od infekcije *Brucellom ovis.*

Sezonska ispaŠa

Članak
10.

Ako je
infekcija *Brucellom ovis* potvrđena u ovnova koji borave ili su se
vratili sa sezonske ispaše, a epidemiološkim istraživanjem iz članka 5. stavka
1. točke h) ovoga Pravilnika se utvrdi da su na pašnjacima boravili zajedno s
ovcama iz drugih stada, tada sve ovnove iz stada koja su se miješala na pašnjacima
treba smatrati zaraženima i svi moraju biti pretraženi službenim testom iz
Dodatka ovoga Pravilnika.

LijeČenje infekcije *Brucellom ovis*

Članak
11.

Zabranjeno
je liječenje životinja oboljelih od infekcije *Brucellom ovis.*

Program monitoringa

Članak 12.

1) Program monitoringa infekcije *Brucellom ovis*
mora sadržavati sljedeće:

a) podatke o proširenosti bolesti u zemlji;

b) razloge za provedbu Programa monitoringa,
uključujući važnost bolesti te procjenu troškova i koristi njegove provedbe;

c) granice zemljopisnoga područja na kojemu se
Program monitoringa provodi;

d) zdravstveni status pojedinih kategorija životinja
na gospodarstvu na kojemu se Program monitoringa provodi i standarde koji se
moraju doseći za pojedine kategorije životinja;

e) metode testiranja koje će biti korištene;

f) način provedbe monitoringa;

g) mjere koje treba poduzeti ako rezultati testiranja
provedenoga u okviru monitoringa budu pozitivni.

2) Program monitoringa bolesti iz stavka 1. ovoga
članka donosi ministar.

ZavrŠne odredbe

Članak 13.

Dodatak je tiskan u prilogu ovoga Pravilnika i čini
njegov sastavni dio.

Članak 14.

Ovaj Pravilnik stupa na snagu osmoga dana od dana
objave u »Narodnim novinama«.

Klasa: 322-01/05-01/2
Urbroj: 525-01-05-01
Zagreb, 18. veljače 2005.

Ministar
**Petar Čobanković**, v. r.

DODATAK

Testovi za dijagnostiku infekcije *Brucellom ovis*

SluŽbeni test za
dijagnostiku infekcije *Brucellom ovis*

1. Službeni
test za infekciju *Brucellom ovis* je reakcija vezanja komplementa.

2. Antigen koji se koristi mora biti odobren od
nacionalnoga laboratorija i standardiziran prema drugom međunarodnom standardu *anti-brucella
ovis* seruma.

3. Radni serum mora biti standardiziran standardnim
serumom i mora udovoljavati drugom međunarodnom standardu *anti--brucella
ovis* seruma pripravljenom od Central Veterinary Laboratory, Weybridge,
Surrey, United Kingdom.

4. Serum koji sadrži 50 i više internacionalnih
jedinica / ml treba smatrati pozitivnim, a 25 i više internacionalnih jedinica
/ ml, sumnjivim.

Alternativni test za dijagnostiku infekcije *Brucellom ovis*

1. Kao
alternativni test za infekciju *Brucellom ovis* može se koristiti i
komercijalni imunoenzimski test (ELISA).

2. Prosuđivanje rezultata (negativni, pozitivni ili sumnjivi) ELISA-e, provodi se u skladu s uputama ovlaštenog proizvođača testa.

Pravilnik, NN 30/2005-536